洞庭山維諒上人院階前孤生橘樹歌
作者：皎然
朝代：唐

paragraphs: 洞庭仙山但生橘，不生凡木與梨栗。
真子無私自不栽，感得一株階下出。
細葉繁枝委露新，四時常綠不關春。
若言此物無道性，何意孤生來就人。
二月三月山初暖，最愛低簷數枝短。
白花不用烏銜來，自有風吹手中滿，九月十月爭破顏。
金實離離色殷殷，一夜天晴香滿山。
天生珍木異於俗，俗士來逢不敢觸。
清陰獨步禪起時，徙倚前看看不足。